Betogings op N2 'nou blote vandalisme, misdadigheid' | Netwerk24
Deur Ané van Zyl 04 Julie 2019 11:36
Die betogings op die N2 naby Plettenbergbaai sedert Dinsdag is nou blote vandalisme en misdadigheid, het die Bitou-munisipaliteit Donderdag in 'n verklaring gesê.
"Bitou sien dit wat oor die afgelope twee dae gebeur het, veral die misdadige aktiwiteite Woensdagaand en Donderdag in die vroeë oggendure, nie meer as betogings oor dienslewering nie," lui die verklaring.
Een van die ondernemings in Plettenbergbaai wat gesluit is weens die betogings. Foto: Facebook
Die munisipaliteit sê die veiligheid van padgebruikers en voetgangers langs die N2 bly 'n groot probleem en daarom is die N2 by Plettenbergbaai tussen die Shell-vulstasie en Kwanokuthula steeds gesluit, en word die verkeer herlei.
"Die oorweldigende openbare getuienis is dat dit misdaad is, gepaardgaande met geweld, plundering, diefstal en vandalisme, asook die kwaadwillige beskadiging van openbare en private eiendom. Daar is 'n totale minagting vir die verlies en groot ongerief wat dit vir sake-eienaars, hul werknemers en gesinne veroorsaak."
Die munisipaliteit sê hy keur dié optrede ten sterkste af en doen 'n beroep op getuies om verklarings by die polisie af te lê sodat misdadigers vir hul optrede gestraf kan word.
"Bitou sal sy ondersteuning aan die polisie gee," lui die verklaring.
Die betogers het volgens die munisipaliteit tydens bemiddelingspogings geëis dat die DA-raadslede Dave Swart (wyk 2) en Anne Windvogel (wyk 4) moet bedank.
"Voorheen het hulle gevra dat Xola Matyila, ANC-raadslid vir wyk 3, moet bedank. Dit het in 'n politieke veldtog ontaard om dié drie raadslede te verwyder."
Die munisipaliteit sê hy is nie in die posisie om die raadslede uit hul poste te verwyder nie en raai die betogers aan om die saak met die betrokke politieke partye op te neem.
Jackie Kruger berig daar is Woensdag skokgranate, rubberkoeëls en traangas gebruik om die betogers uitmekaar te jaag.
LEES MEER: N2 by Plet gesluit weens betogers wat klipgooi
Volgens die munisipaliteit is mense beseer toe betogers klippe na voertuie gegooi het, "wat nie net fisieke skade aanrig nie, maar ook die individu geweldig traumatiseer".